Pagiegala
Pagiegala – kaimas Panevėžio rajono savivaldybėje, 3 km į vakarus nuo Karsakiškio, Lėvens kairiajame krante, prie Panevėžio–Daugpilio kelio. Teka Gieglaitis ir Pietupis, telkšo du karjero tvenkiniai – šiaurinis ir pietinis. Ties Gieglaičio žiotimis per Lėvenį nutiestas kabantis pėsčiųjų tiltas. Veikia durų gamybos ir metalo apdirbimo įmonė. Kaimo pavadinimas vandenvardinės kilmės, nuo Gieglaičio upelio (ankstesnės lytys *Giegalas ar *Giegalė, *Giegalaitis), kurio pavadinimas kilęs nuo žodžio giegalas – „gegalas, naras“.